„ Óbætanlegt að glata mannauðnum " - Einar Páll Indriðason svæfinga - og gjörgæslulæknir hefur sagt upp „ Þetta er uppsafnaður vandi til margra ára sem hefur skapað þetta ástand , þó launakjörin og nýliðun í stéttinni séu í brennidepli núna , “ segir Einar Páll Indriðason svæfinga - og gjörgæslulæknir á Landspítalanum sem hefur sagt upp störfum frá og með 1. janúar . Hann er ekki sá eini í hópi lækna sem tekið hefur þessa erfiðu ákvörðun þar sem tveir aðrir læknar í sömu sérgrein hafa einnig sagt upp þegar þetta er skrifað ( 16. desember ) og líklega munu fleiri hafa bæst í hópinn um áramótin . „ Hér er valinn maður í hverju rúmi og ómetanleg verðmæti fólgin í mannauðnum . Það væri óbætanlegt tjón að glata honum , “ segir Einar Páll Indriðason svæfinga - og gjörgæslulæknir . Einar Páll hefur starfað á Landspítalanum frá árinu 2001 , eftir 8 ára sérnám við háskólasjúkrahúsið í Lundi í Svíþjóð . Hann hefur verið í 100% stöðu við Landspítalann frá árinu 2010 en áður var hann í 80% stöðu við spítalann og einn dag í viku á einkaskurðstofum í Domus . Það verður því skarð fyrir skildi er hann hverfur af vettvangi , hann er einn af mörgum færum sérfræðingum í svæfinga - og gjörgæslulækningum á Landspítala , en þeim fer sífellt fækkandi læknunum sem helga spítalanum alla starfskrafta sína . „ Slæm launakjör brenna einnig heitast á okkur sem þiggjum eingöngu laun á spítalanum , “ segir hann . Seinþreyttir til vandræða „ Uppsafnaður vandi segi ég , eftir óábyrgar sparnaðarkröfur á spítalann , slegið hefur verið í og úr með byggingu nýs spítala allt frá því ég kom hér til starfa , álagið á starfsfólkið hefur aukist jafnt og þétt og tæki og húsnæði gengið úr sér án þess að hugað sé að endurnýjun . Þegar síðan bætist við getuleysi stjórnvalda til að bæta launakjör okkar og ekkert virðist eiga að koma til móts við lækna , finnst mér bara komið nóg . Nýliðun í læknastéttinni verður að tryggja og það gerist eingöngu ef launakjör og starfsaðstaða batnar . Þetta er líka mitt svar við orðum heilbrigðisráðherra þegar hann segir að hann trúi því ekki að læknar muni segja upp . Við læknar erum vissulega seinþreyttir til vandræða og höfum sætt okkur við að dragast aftur úr í launakjörum alltof lengi . Og hafi eitthvað skort á samstöðuna meðal lækna áður þá er hún algjör núna og stjórnvöld verða bara að átta sig á því ef ekki á verulega illa að fara . “ Hann kveðst ekki hafa hugsað það til enda hvað hann taki sér fyrir hendur eftir að starfstíma hans á Landspítalanum lýkur . „ Það er allt opið . Ég get farið að vinna á stofu út í bæ og ég get ráðið mig í hálfa stöðu á spítala í Svíþjóð og farið á milli þó fjölskyldan búi hér . Samgöngur eru það góðar að slíkt er ekki nein hindrun lengur . “ Einar Páll kveðst munu íhuga að draga uppsögn sína til baka ef samningar takast fyrir áramót . „ Með uppsögninni er ég vissulega að leggja mitt af mörkum til þess að samningar takist . Við erum þrjú í þessari sérgrein hér á gjörgæsludeild Landspítalans í Fossvogi sem höfum sagt upp nú þegar og það þýðir að verulega mun þrengja að starfseminni og erfitt verður að manna vaktir svo fullnægjandi sé . “ Svæfinga - og gjörgæslulæknar starfa við svæfingar í öllum aðgerðum auk þess að sinna sjúklingunum sem liggja á gjörgæsludeild . „ Þetta eru veikustu sjúklingar spítalans og ég segi bara hreint út að ef svæfinga - og gjörgæslulæknar hverfa af spítalanum þá lamast hann . Þá er ekki hægt að sinna veikustu og mest slösuðu sjúklingunum og ekki hægt að framkvæma neinar aðgerðir sem kalla á svæfingar . “ Alls eru 12 svæfinga - og gjörgæslulæknar starfandi í Fossvogi og að sögn Einars Páls eru fleiri í þeim hópi að íhuga uppsögn . Þá eru ótaldir læknar í öðrum sérgreinum á Landspítala við Hringbraut og í Fossvogi , bæði sérfræðingar og almennir læknar , sem sagt hafa upp að undanförnu eða hyggjast gera það á næstunni . „ Ég vil starfa á spítala og helst hér á Landspítala . Þetta er frábær vinnustaður , og þá á ég við samstarfsfólkið , því hér er valinn maður í hverju rúmi og ómetanleg verðmæti fólgin í mannauðnum . Það væri óbætanlegt tjón að glata honum . Það er ekki auðveld ákvörðun að segja upp eftir 13 ára starf . Ég vil þó ekki vinna hér nema búið sé betur að okkur en nú er gert . “